**AIŠKINAMASIS RAŠTAS**

**1. Sprendimo projekto esmė, tikslai ir uždaviniai.**

Parengta ir teikiama Klaipėdos miesto savivaldybės tarybai tvirtinti Klaipėdos miesto plėtros strateginio plano 2013–2020 metų (toliau tekste – KSP) įgyvendinimo 2016 m. ataskaita.

Vadovaujantis 2013 m. liepos 25 d. sprendimu Nr. T2-182 patvirtinta Klaipėdos miesto plėtros strateginio plano priežiūros metodika, atlikta KSP įgyvendinimo 2016 m. stebėsena – surinkti duomenys iš KSP dalių vykdytojų, atlikta plano įgyvendinimo pažangos analizė ir surinkti duomenys apie kiekybinių bei kokybinių vizijos, tikslų, uždavinių ir priemonių rodiklių pasiekimo lygį. Priemonių rodiklių pagalba kontroliuojamas KSP priemonių įgyvendinimas, o analizuojant vizijos, tikslų ir uždavinių rodiklių reikšmes įvertinamas įgyvendinamų priemonių poveikis atskiroms miesto sritims.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos 2013 m. balandžio 26 d. sprendimu Nr. T2-79 patvirtintas ilgalaikis planavimo dokumentas – Klaipėdos miesto savivaldybės 2013–2020 metų strateginis plėtros planas. Dokumente išskirti 3 miesto plėtros prioritetai: 1) sveika, sumani ir saugi bendruomenė; 2) tvari urbanistinė raida; 3) miesto konkurencingumo didinimas. Prioritetams įgyvendinti suformuluota 14 tikslų, 43 uždaviniai ir 2016 m. – 249 priemonės. Nurodyti priemonių įgyvendinimo rodikliai, terminai bei vykdytojai.

Sprendimo projektą, kuriuo tvirtinama ilgalaikio plano ataskaita, sudaro 3 dalys:

1) *Vizijos rodikliai.* Vizijos rodikliai parodo KSP veiksmų įgyvendinimo poveikį trijų pagrindinių miesto sektorių – visuomenės, ekonomikos ir aplinkos – raidai ir artėjimą prie vizijos.

2) *Tikslų-uždavinių rodikliai.* Šie rodikliai parodo, kaip sekasi įgyvendinti tikslus ir uždavinius.

3) *Priemonių įgyvendinimo rodikliai.* Šie rodikliai apibūdina konkrečios priemonės įgyvendinimą.

Priemonių įgyvendinimas pagal atitinkamą įgyvendinimo lygį žymimas skirtingomis spalvomis bei skaitine verte (raudona spalva – priemonė neįgyvendinta vertinant pagal planuotą terminą bei rodiklius; balta spalva – priemonė įgyvendinama, vertinant pagal planuotą terminą bei rodiklius; žalia spalva – priemonė įgyvendinta, vertinant pagal planuotą terminą bei rodiklius; žydra spalva – veiksmas nevykdytinas dėl pasikeitusios situacijos).

Žemiau pateikiamos išvados apie KSP įgyvendinimo rezultatus pagal tris aukščiau išvardintas dalis.

**3.  Pagrindiniai KSP įgyvendinimo 2016 m. ataskaitos rezultatai.**

**1) Vizijos rodikliai.** Juos sudaro 6 rodikliai: gyventojų skaičiaus metinis pokytis (proc.), natūrali gyventojų kaita (asmenys), vidutinė tikėtina gyvenimo trukmė (metai), tiesioginės užsienio investicijos vienam gyventojui (Eur/gyv.), vidutinis mėnesinis (bruto) darbo užmokestis (Eur/mėn.), registruotų bedarbių ir darbingo amžiaus gyventojų santykis (proc.)

Kai kurios vizijos rodiklių reikšmių tendencijos yra palankios Klaipėdos miesto savivaldybei. Lyginant 2014 m. ir 2015 m. duomenis (vėlesnių duomenų nėra), šiek tiek išaugo tiesioginės užsienio investicijos, tenkančios vienam gyventojui – 5578 Eur (2014 m. – 4452 Eur). Klaipėdos miestas pagal tiesioginių užsienio investicijų, tenkančių vienam gyventojui, rodiklį 2015 m. užėmė antrą vietą tarp didžiųjų šalies miestų (žr. 1 diagramą).

**1 diagrama. Tiesioginės užsienio investicijos, tenkančios vienam gyventojui, 2014 m., 2015 pabaigoje**

**Duomenų šaltinis – Statistikos departamentas prie Lietuvos Respublikos Vyriausybės**

Vidutinis mėnesinis (bruto) darbo užmokestis Klaipėdos mieste 2016 m. IV ketvirtį siekė 872,1 Eur/mėn. Vidutinis mėnesinis darbo užmokestis Klaipėdos mieste buvo aukštesnis nei vidutiniškai šalyje ir tarp visų Lietuvos savivaldybių žemesnis tik už sostinės Vilniaus (žr. 2 diagramą).

**2 diagrama. Vidutinis mėnesinis (bruto) darbo užmokestis Eur/mėn. 2014 m., 2015 m. ir 2016 m. IV ketvirtį**

**Duomenų šaltinis – Statistikos departamentas prie Lietuvos Respublikos Vyriausybės**

Lyginant su 2015 m., sumažėjo registruotų bedarbių ir darbingo amžiaus gyventojų santykį rodančio rodiklio reikšmė – 6,4 proc. (2015 m. – 7,2, 2014 m. – 7,4, 2013 m. – 8,4 proc.). Klaipėdos miesto rodiklis 2016 m. buvo mažesnis nei vidutiniškai šalyje ir panašus į kitų didžiųjų Lietuvos miestų (žr. 3 diagramą).

**3 diagrama. Registruotų bedarbių ir darbingo amžiaus gyventojų santykis, proc. 2016 m.**

**Duomenų šaltinis – Statistikos departamentas prie Lietuvos Respublikos Vyriausybės**

Klaipėdos mieste 2016 m. išliko neigiamas gyventojų skaičiaus pokytis: 2016 m. lyginant su 2015 m. Klaipėdos mieste gyveno 1,56 proc. mažiau gyventojų. Situacija didžiuosiuose šalies miestuose buvo panaši, gyventojų skaičius šiek tiek augo tik sostinėje (žr. 4 diagramą).

**4 diagrama. Gyventojų skaičiaus pokytis (lyginant 2016 m. su 2015 m.), proc.**

**Duomenų šaltinis – Statistikos departamentas prie Lietuvos Respublikos Vyriausybės**

Panagrinėjus situaciją Klaipėdos regione, matyti, kad gyventojų skaičius mažėjo Klaipėdos mieste, Kretingos, Skuodo ir Šilutės rajonuose. Tuo tarpu Klaipėdos rajono, Palangos bei Neringos savivaldybėse gyventojų pokytis buvo teigiamas (žr. 5 diagramą).

**5 diagrama. Gyventojų skaičiaus pokytis Klaipėdos regiono savivaldybėse (lyginant 2016 m. su 2015 m.), proc.**

**Duomenų šaltinis – Statistikos departamentas prie Lietuvos Respublikos Vyriausybės**

Gyventojų skaičiaus mažėjimą lemia migracija bei neigiama natūrali gyventojų kaita. 2016 m. Klaipėdos m. savivaldybėje neto migracija (tarptautinė ir vidinė) buvo -2 712, natūrali gyventojų kaita 2016 m. sudarė -305.

Pagerėjo vidutinės tikėtinos gyvenimo trukmės rodiklis – 2015 m. (vėlesnių duomenų nėra) jis siekė 75,34 m. (2014 m. – 75,33).

**2) Tikslų ir uždavinių rodiklių** reikšmės yra pateikiamos sprendimo projekto 1 priede.

**3) Priemonių rodikliai.**

Lentelėje pateikiamas 2016 m. KSP prioritetų įgyvendinimo lygis pagal vertinamų priemonių skaičių:

|  |  |  |  |  |  |
| --- | --- | --- | --- | --- | --- |
| **Prioritetai** | **I** | **II** | **III** | **Iš viso** | ***%*** |
| **Suplanuotos priemonės 2016 m.** | **98** | **84** | **67** | **249** | **100** |
| Įgyvendinta priemonių | 3 | 4 | 4 | 11 | **4,4** |
| Vykdoma priemonių | 93 | 73 | 58 | 224 | **90,4** |
| Nevykdoma priemonių | 2 | 7 | 5 | 14 | **5,2** |

Iš viso 2016 m. pagal KSP suplanuotus terminus buvo įgyvendinta 4,4 proc., vykdoma 90 proc., nevykdoma 5,6 proc. KSP priemonių, (žr. 6 diagramą). Plano vykdymo rezultatai, palyginus su 2014 m., yra pagerėję (2015 m. buvo įgyvendinta 4 proc., vykdoma 84 proc., nevykdoma 11 proc. priemonių). –

–

**6 diagrama. KSP priemonių įgyvendinimas 2016 m.**

**Trumpas neįvykdytų KSP priemonių aprašymas**

Dauguma Klaipėdos miesto savivaldybės 2013–2020 m. plano nevykdomų priemonių atidėtos vėlesniam laikotarpiui.

**I prioritetas (2016 m. nevykdomos 2 priemonės):**

„1.2.1.5. Remti sveikatos priežiūros paslaugas nustatytų kategorijų gyventojams“ (ši priemonė pradėta vykdyti nuo 2017 m.) ir „1.3.2.4. Inicijuoti savarankiško gyvenimo namų steigimą“.

**II prioritetas (nevykdomos 7 priemonės):**

„2.1.3.3. Parengti naują Klaipėdos miesto vandens tiekimo ir nuotekų tvarkymo infrastruktūros plėtros specialųjį planą, „2.1.3.10. Pastatyti antrą nuotekų spaudiminę liniją iš Klaipėdos m. į Klaipėdos m. nuotekų valymo įrenginius“, „2.1.3.11. Pastatyti Klaipėdos m. nuotekų valykloje susidariusio dumblo utilizacijos įrenginius“, „2.1.3.12. Įrengti Klaipėdos m. nuotekų valykloje sukaupto nestabilizuoto dumblo saugojimo kaupyklą“, „2.1.3.18. Iškelti aukštos įtampos oro liniją, einančią per Klaipėdos universiteto teritoriją“, „2.2.2.3. Taikyti ekonominio skatinimo priemones asmenims, prisidedantiems prie investicinių miesto aplinkos tvarkymo projektų, „2.4.2.8. Atlikti mieste esančių sodų teritorijų vystymo perspektyvų analizę su ekonominiais skaičiavimais“.

**III prioritetas (nevykdomos 5 priemonės):**

„3.3.2.1. Parengti Žvejų rūmų veiklos koncepciją ir modernizuoti infrastruktūrą“, „3.3.3.2. Organizuoti Baltijos jūros regiono šalių kultūros forumus“, „3.3.4.5. Skatinti kultūros inovacijas ir užtikrinti naujų informacinių bei ryšių technologijų pagrindu teikiamų paslaugų kūrimą ir plėtrą (nuo 2016 m.)“, „3.4.2.1. Parengti ir įgyvendinti Klaipėdos miesto savivaldybės komunikacijos ir gyventojų įtraukimo į sprendimų priėmimą strategiją“, 3.4.3.5. Diegti visuotinės kokybės vadybos principus Savivaldybės administracijoje“.

**Detali KSP priemonių įgyvendinimo analizė** pateikiama aiškinamojo rašto priede Nr. 1.

**4. Sprendimo projekto rengimo metu gauti specialistų vertinimai.**

Negauti.

**5. Lėšų poreikis sprendimo įgyvendinimui.**

Sprendimui įgyvendinti papildomų lėšų neprireiks.

**6. Galimos teigiamos ar neigiamos sprendimo priėmimo pasekmės.**

Pasekmių nenumatoma.

**PRIDEDAMA.** Detali KSP priemonių įgyvendinimo analizė, aiškinamojo rašto priedas Nr. 1 (92 lapai).

Strateginio planavimo skyriaus vedėja Indrė Butenienė